Toomas Tõnise

Toomas Tõnise (sündinud 24. oktoobril 1952 Tallinnas) on eesti viievõistleja, sporditegelane ja koolijuht.

 Elulugu 
Ta lõpetas 1971. aastal Tallinna 2. Keskkooli ja 1976. aastal Tallinna Pedagoogilise Instituudi kehakultuuriteaduskonna.

Tõnise hakkas 1966. aastal Johannes Peetsi juhendamisel harrastama moodsat viievõistlust, mida oli talle soovitanud kehalise kasvatuse õpetaja Aleksander Prikk. Ta sai 1973. aastal Nõukogude Liidu noorsoomängudel 5. ja 1971 NL-i ametiühingute meistrivõistlustel juunioride arvestuses 2. koha, võitis Eesti meistrivõistlustel aastal 1979 hõbe- ning 1973 ja 1978 pronksmedali, kuulus 1971–1979 Eesti koondisse.

Tõnise oli aastatel 1979–1980 Kõrgema Spordimeisterlikkuse Kooli viievõistluse treener, 1980–1984 Eesti NSV Spordikomitee spordikoolide osakonna juhataja, 1984–1986 NSV Liidu Spordikomitee olümpiareservi treener Eestis, 1986–1990 ENSV Laste- ja Noorte Spordikooli ja 1990 Eesti Spordigümnaasiumi direktor (olnud ka nõukogu esimees), 1990–2000 Eesti Spordi Keskliidu peasekretär, 2000–2012 Eesti Olümpiakomitee (EOK) peasekretär, 2012–2016 ja 2020–2024 asepresident, 2013–2025 Spordikoolituse ja -Teabe Sihtasutuse juhatuse liige.

Ta oli aastatel 1981–1984 Nooruse vabariikliku nõukogu, 1987–1990 Kalevi kesknõukogu presiidiumi, 1987–1991 Moodsa Viievõistluse Liidu juhatuse, 1988–1991 Eesti Jalgpalli Liidu juhatuse, 1993–2003 Euroopa Spordikonverentsi täitevkomitee, 1994–1996 Rahvusvahelise Koolispordiliidu täitevkomitee, 1996–2001 Kultuurkapitali kehakultuuri ja spordi sihtkapitali nõukogu, 1997–2001 Euroopa Nõukogu Spordi Arenduskomitee büroo, 2005–2009 Euroopa Olümpiakomitee tehnilise koostöö komisjoni, 2013–2017 Eesti Ratsaspordi Liidu juhatuse, 2017–2018 Eesti Taekwondo WT Föderatsiooni juhatuse ja 2014–2024 MTÜ Spordijuhtide Seltsi juhatuse liige, 1990–1998 Eesti Koolispordi Liidu asepresident, 1995–2001 ja 2007–2009 Euroopa Mitteriiklike Spordiorganisatsioonide Ühenduse asepresident, 2003–2024 Kultuuri Kutsenõukogu esimees, 2017–2024 Sihtasutuse Anija Valla Spordimaailm nõukogu liige, 2017–2024 Anija valla volikogu liige, 2009–2017 Aegviidu ja 2019 Anija valla volikogu esimees.

Tõnise on 2009. aastast Eesti spordi biograafilise leksikoni kolleegiumi esimees, 1991. aastast EOK liige, 2024. aastast EOK esindajate kogu liige. Ta on olnud AS-i TOP nõukogu liige, Eesti vabamüürlaste suurmeister ja spordiklubi Veskimetsa Ratsutajad president, avaldanud kirjutisi Spordilehes ja Kehakultuuris.

 Tunnustus 
 1971 NSV Liidu meistersportlane
 2004 Valgetähe V klassi teenetemärk
 2008 Eesti Vabariigi spordipreemia
 2012 Harjumaa teenetemärk
 2017 Harjumaa aukodaniku teenetemärk
 2017 Eesti Olümpiakomitee teenetemärk
 2019 Eesti Vabariigi spordipreemia (elutööpreemia)
 2019 Tallinna Ülikooli sajandi vilistlane
 2023 Eesti Olümpiakomitee auliige
 2025 Anija valla aukodanik

 Viited 

Kategooria:Eesti moodsad viievõistlejad
Kategooria:Eesti omavalitsustegelased
Kategooria:Eesti koolijuhid
Kategooria:Eesti treenerid
Kategooria:Eesti sporditegelased
Kategooria:Eesti vabamüürlased
Kategooria:Tallinna Reaalkooli vilistlased
Kategooria:Tallinna Ülikooli vilistlased
Kategooria:Valgetähe V klassi teenetemärgi kavalerid
Kategooria:Sündinud 1952